Man kritiek ná Nigel-plaasaanvalArgieffoto ŉ Man veg vir sy lewe in die hospitaal nadat hy Sondagoggend op ŉ plaas buite Nigel aan die Oos-Rand deur gewapende rowers geskiet is. Johan (58) en Jeanette (54) Meyer is omstreeks 06:30 op die plaas Rietpoort deur drie verdagtes oorval. Kapt. Mavela Masondo, woordvoerder van die polisie, het gesê die aanvallers het die Meyer-egpaar vasgebind voordat hulle juweliersware, elektriese toestelle, twee vuurwapens en ŉ onbekende bedrag kontant uit die huis geroof het. Volgens Masondo het die rowers Johan in sy bolyf geskiet voordat hulle met die egpaar se voertuig op die vlug geslaan het. Die voertuig is later verlate in Nigel gevind. Johan is in ŉ kritieke toestand na die hospitaal gehaas. Niemand is nog in verband met die voorval in hegtenis geneem nie. ŉ Saak van huisbraak en poging tot moord word ondersoek.